तेल कीमतों के दाम बढ़ने के खिलाफ भारत बंद को मिला ज़बरदस्त समर्थन
देश भर में तेल की बढ़ती कीमतों के खिलाफ सोमवार को विपक्षी पार्टियों का भारत बंद रहा। भारत बंद का आह्वान पहले वामपंथी दलों द्वारा किया गया था और बाद में कांग्रेस और अन्य पार्टियों ने भी इसका समर्थन किया। देशभर में इसका असर देखा गया।
सात वामपंथी पार्टियाँ जिसमें सी.पी.एम., सीपीआई ,आर एस पी , फॉवर्ड ब्लॉक, सीपीआई (एमएल), सोशलिस्ट यूनिटी सेंटर ऑफ़ इंडिया (कम्युनिस्ट ) और कम्युनिस्ट ग़दर पार्टी ऑफ़ इंडिया शामिल थीं ने तेल के बढ़ते दामों के खिलाफ विरोध प्रदर्शन किये। पार्टियों का विरोध तेल के बढ़ते दामों के आलावा , रुपये के गिरते मूल्य, महँगाई और दूसरे कई और मुद्दों के खिलाफ था। इस मुद्दे पर सीपीएम महासचिव सीताराम येचुरी ने कहा "हम सबको ज़बरदस्त तरीके से विरोध करना चाहिए जिससे नरेंद्र मोदी सरकार तेल पर लगे करों को कम करे।"
दिल्ली में विरोध प्रदर्शन की शुरुवात कांग्रेस द्वारा दिल्ली के राम लीला मैदान से की गयी। यहां हुई सभा में कांग्रेस अध्यक्ष राहुल गाँधी ने कहा कि विपक्षी पार्टियाँ बीजेपी को हराने के लिए साथ आ रही हैं। पूर्व प्रधान मंत्री मनमोहन सिंह ने कहा कि "मोदी सरकार ने कई ऐसे काम किये हैं जो देश हित में नहीं हैं। इस सरकार को बदलने का समय जल्द आने वाला है।" कांग्रेस के आलावा इस सम्मलेन में राष्ट्रीय कांग्रेस पार्टी के शरद पवार ,लोकतान्त्रिक जनता दल नेता शरद यादव और बाकी नेता भी मौजूद थे जिन्होंने बीजेपी के खिलाफ जम कर बोला। इस रैली में आम आदमी पार्टी के संजय सिंह और राजद के नेता मनोज झा भी मौजूद रहे।
दूसरी तरफ वामपंथी पार्टियों ने जंतर-मंतर पर प्रदर्शन कर बढ़ती महंगाई के लिए मोदी सरकार पर हमला बोला। यहां सीपीएम महासचिव सीताराम येचुरी और सीपीआई से राज्यसभा सांसद डी राजा को दिल्ली पुलिस ने गिरफ्तार किया।
पिछले कुछ हफ़्तों से देश भर में तेल की कीमतें आसमान छू रहीं हैं , जिससे आम जनता की जेब पर सीधा असर पड़ रहा है। इसी वजह से बंद का अच्छा खासा प्रभाव देखने को मिला। न्यूज़क्लिक से बात करते हुए सीपीएम की पोलित ब्यूरो सदस्य सुभाषिनी अली ने कहा कि "विपक्षी पार्टियों द्वारा किये जा रहे विरोध प्रदर्शन और जुलूस दिखाते हैं कि लोगों में सरकार के प्रति कितना गुस्सा है।"फिलहाल लखनऊ में मौजूद सुभाषिनी का कहना था "लोग अब तांगे पर बैठकर प्रदर्शन कर रहे हैं , इससे यह संदेश जाता है कि बीजेपी के राज में लोग वाहनों में घूमने का खर्च नहीं उठा सकते। "
सीपीआई-एमएल की कविता कृष्णन का भी कहना है कि देश भर में बंद का असर देखकर लगता है कि यह एक कामयाब बंद रहा है। ओड़िसा और कर्नाटक की सरकारों ने बंद का पूरा समर्थन किया है और वहाँ काम काज पूरी तरह बंद रहा। केरल में माकपा के नेतृत्व वाली वामपंथी सरकार ने बंद का पूरा समर्थन किया जिससे राज्य में बंद का सबसे ज़्यादा असर देखा गया। केरल के आलावा राजस्थान,आंध्र प्रदेश और पश्चिम बंगाल में भी बंद का खासा असर रहा। जगह-जगह बाजार बंद रहे। स्कूल-कॉलेज भी नहीं खुले। निजी और सरकारी बसों के आलावा ऑटो रिक्शा भी सड़क पर दिखाई नहीं दिए।
बिहार में भी बंद का काफी असर देखने को मिला। बिहार में वामपंथी पार्टियों ने एक बड़ा जुलूस निकाला और जन अधिकार पार्टी के कार्यकर्ताओं ने कई जगहों पर कई ट्रेनें रोकीं। बिहार में कई जगह हिंसा और आगज़नी की घटनाएं भी देखने को मिली , कई जगह गाड़ियों के शीशे फोड़े गए और कई जगह बसों को जलाया गया। हिंसा की खबरें गुजरात के बरूच और महाराष्ट्र के पुणे शहर से भी आईं। एम एन एस ने कार्यकर्ताओं ने पुणे में बसों में तोड़ फोड़ की और भरुच में प्रदर्शनकारियों ने टायर जलाये।
बंद और प्रदर्शन के दौरान अरुणाचल प्रदेश में कई कांग्रेस कार्यकर्ताओं को गिरफ्तार किया गया जिसमें महिला कांग्रेस और यूथ कांग्रेस के नेता शामिल थे। पश्चिम बंगाल की राजधानी कोलकाता में वामपंथी दलों द्वारा एक बड़ी रैली निकली गयी। इसके आलावा सीपीएम के 50 कार्यकर्ताओं को भी गुजरात में गिरफ्तार किया गया जिसमें केंद्रीय कमेटी सदस्य अरुण मेहता भी शामिल थे।
इस बंद के व्यापक असर को देखते हुए केंद्रीय मंत्री रविशंकर प्रसाद ने कहा कि" सबके पास विरोध करने का अधिकार है लेकिन आज हो क्या रहा है ? पेट्रोल पंप और बसें जलाई जा रही हैं जिससे आम जनता की जान खतरें में डाली जा रही है। बिहार के जहानाबाद में एक एम्बुलेंस प्रदर्शन में फंस गयी थी जिससे एक बच्चे की मौत हो गयी। इसका ज़िम्मेदार कौन है ?" लेकिन बाद में आयी खबरों के अनुसार जहानाबाद में उस 2 साल की बच्ची की मौत प्रदर्शन में फंसने की वजह से नहीं हुई थी।
आपको बता दें कि आज सोमवार को अंतर्राष्ट्रीय बाज़ार में रुपये का मूल्य और भी गिर गया, आज डॉलर के मुकाबले रुपये की कीमत 72. 50 हो गयी है। इससे आम जनता के जीवन पर सीधा असर पड़ा है। तेल की कीमतों के आसमान छूने के बावजूद प्रधानमंत्री ने अपनी चुप्पी नहीं तोड़ी है। आज बंद को लेकर विपक्षी दलों की इस एकता ने दिखाया है कि 2019 के चुनावों में बीजेपी की राह आसान नहीं होने वाली है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva